“OB-bevindings sal nie 2014-verkiesing beïnvloed”Die Openbare Beskermer se verslag wat Maandag bevind het dat die Onafhanklike Verkiesingskommissie (OVK) se voorsitter, adv. Pansy Tlakula, skuldig is aan onbehoorlike gedrag en wanadministrasie, sal glo nie ŉ invloed op volgende jaar se nasionale en provinsiale verkiessings hê nie. “Verskeie mylpale is alreeds behaal en personeel is reeds identifiseer en opgelei en die fokus is nou op die verkiessingsregistrasienaweek in November 2013,” het Terry Tselane, die OVK se adjunkvoorsitter, Maandagaand in ŉ verklaring gesê. Hy het beklemtoon dat adv. Thuli Mandonsela, die Openbare Beskermer, se verslag “hoegenaamd nie” 2014 se verkiesings sal beïnvloed nie. “Die OVK wil alle politieke partye, die Suid-Afrikaanse kiesers en internasionale vennote gerusstel dat die kommissie hom steeds verbind tot die handhawing van hoë standaarde as ‘n toonaangewende leier in ŉ demokratiese verkiesing,” het Tselane gesê. “Die kommissie is vol vertroue dat die voorbereidings voldoende en in ŉ gevorderde stadium is om weereens ŉ suksesvolle verkiesing te bestuur sodra president Jacob Zuma die datum daarvan bekend maak.” Mandonsela het Maandag aanbeveel dat die parlement moet oorweeg om stappe te doen teen Tlakula vir haar “erg onreëlmatige” rol in die verkryging van die Riverside Office Park-gebou in Centurion vir die OVK se hoofkantoor. Lees meer hier.